ইউক্রেনীয় বারোক

ইউক্রেনীয় বারোক (), যা কসাক বারোক () বা মাজেপা বারোক নামেও পরিচিত, ছিল একটি শৈল্পিক ধারা যা ১৭শ ও ১৮শ শতকে ইউক্রেনে ব্যাপকভাবে প্রচলিত ছিল। এই শৈলী স্থানীয় সংস্কৃতি ও ইউরোপীয় বারোক ধারার সংমিশ্রণে গড়ে ওঠে।

ইতিহাস
পশ্চিম ইউরোপের প্রভাবের কারণে, ষোড়শ শতকের শেষভাগ থেকে আধুনিক ইউক্রেন অঞ্চলে ধর্মনিরপেক্ষ বারোক শিল্প ও স্থাপত্য প্রবেশ করে, যা তখনও রাশিয়ার প্রতিবেশী জারশাসনে পরিচিত ছিল না। ইতিহাসবিদ সের্হি প্লোখির মতে, ১৬৩৩ থেকে ১৬৪৭ সাল পর্যন্ত কিয়েভের মহানগর পেট্রো মোহিলা ইউক্রেনীয় অর্থোডক্স চার্চের সংস্কার এবং রিফরমেশন ও কাউন্টার-রিফরমেশনের চ্যালেঞ্জের মুখে চার্চকে মানিয়ে নেওয়ার প্রয়াসে এই শৈলীর বিকাশে গুরুত্বপূর্ণ ভূমিকা রাখেন। ১৬৮৭ থেকে ১৭০৮ সাল পর্যন্ত কসাক হেটম্যান ইভান মাজেপার শাসনামলে ইউক্রেনীয় বারোক তার সর্বোচ্চ শিখরে পৌঁছে। মাজেপা বারোক হল পশ্চিম ইউরোপীয় বারোক স্থাপত্য রীতির সঙ্গে ইউক্রেনীয় জাতীয় স্থাপত্য ঐতিহ্যের একটি মৌলিক সংমিশ্রণ।

স্থাপত্য শৈলী

ইউক্রেনীয় বারোক স্থাপত্য পশ্চিম ইউরোপীয় বারোক থেকে আলাদা, কারণ এর অলংকরণ তুলনামূলকভাবে সংযত ও সরল; এই কারণে একে আরও গঠনমূলক ধারা হিসেবে বিবেচনা করা হয়। ইউক্রেনে এই শৈলীর অনেক ভবন আজও সংরক্ষিত রয়েছে, যেমন কিয়েভ পেচেরস্ক লাভরার বেশ কয়েকটি ভবন এবং কিয়েভের ভিডুবিচি মঠ।

ইতিহাসবিদ অ্যান্ড্রু উইলসন উল্লেখ করেন, অল সেন্টস চার্চ, অ্যাসাম্পশনের ক্যাথেড্রাল, কিয়েভ পেচেরস্ক লাভরার ট্রিনিটি গেট, কিয়েভের সেন্ট মাইকেলের সোনালী-গম্বুজযুক্ত মঠ এবং চেরনিহিভের সেন্ট ক্যাথেরিনের গির্জা—এসবই ইউক্রেনীয় বারোক স্থাপত্যের গুরুত্বপূর্ণ উদাহরণ।

কিয়েভের সেন্ট সোফিয়া ক্যাথেড্রালের বাইরের অংশেও বারোক শৈলীর স্পষ্ট প্রভাব রয়েছে। আরেকটি উল্লেখযোগ্য নিদর্শন হলো সুবোটিভের সেন্ট ইলিয়াস গির্জা, যেখানে ইউক্রেনীয় নেতা বোহদান খমেলনিটস্কির ছেলে টাইমিশ ১৬৫৩ সালে যুদ্ধে মৃত্যুর পর সমাহিত হন। এই গির্জার ছবি ইউক্রেনের ৫ হৃভনিয়া নোটেও দেখা যায়।

উল্লেখযোগ্য স্থপতি

১৮ শতকের মাঝামাঝি গ্যালিসিয়া অঞ্চলে সক্রিয় বারোক ভাস্কর জোহান জর্জ পিনসেল ২০১২-২০১৩ সালে প্যারিসের লুভর জাদুঘরে একটি বিশেষ প্রদর্শনীর বিষয়বস্তু হিসেবে উপস্থাপিত হন। পিনসেল তার অনন্য, দক্ষ অভিব্যক্তি এবং নিখুঁত কারুশিল্পের জন্য পরিচিত এবং তাকে এখন ইউরোপীয় বারোক ভাস্কর্যের অন্যতম শীর্ষস্থানীয় ব্যক্তিত্ব হিসেবে গণ্য করা হয়।

ইতালীয় বারোক স্থপতি বার্তোলোমিও রাস্ট্রেলি—যিনি সেন্ট পিটার্সবার্গের শীতকালীন প্রাসাদ ও সারস্কোয়ে সেলোতে ক্যাথেরিন প্রাসাদের নকশার জন্য বিখ্যাত—তিনি কিয়েভে সেন্ট অ্যান্ড্রু'স চার্চ এবং মারিইনস্কি প্রাসাদ নির্মাণের মাধ্যমে ইউক্রেনীয় বারোক স্থাপত্যে গুরুত্বপূর্ণ অবদান রাখেন। বর্তমানে মারিইনস্কি প্রাসাদ ইউক্রেনের রাষ্ট্রপতির সরকারি বাসভবন হিসেবে ব্যবহৃত হয়।

গ্যালিসিয়ান স্থপতি বার্নার্ড মেরেটিন লভিভে নির্মিত অলঙ্কৃত সেন্ট জর্জ'স ক্যাথেড্রালের নকশাকার, যা ইউক্রেনীয় গ্রীক ক্যাথলিক চার্চের প্রধান গির্জা হিসেবে ব্যবহৃত হয়।

ইউক্রেনে সক্রিয় অন্যান্য উল্লেখযোগ্য বারোক স্থপতিরা হলেন:

আন্দ্রেয়াস শ্লুটার (প্রায় ১৬৬২–১৭১৪) – জার্মান স্থপতি ও ভাস্কর; ঝোভকভাতে কাজ করতেন।

ইভান জারুদনি (১৬৭০–১৭২৭) – স্লোবোদা ইউক্রেন অঞ্চলের স্থপতি ও আইকনশিল্পী; মস্কোতে সক্রিয় ছিলেন।

জোহান গটফ্রিড শ্যাডেল (১৬৮০–১৭৫২) – ইউক্রেন ও রাশিয়ায় সক্রিয় জার্মান স্থপতি।

ওসিপ স্টার্টসেভ (সক্রিয় সময়কাল ১৬৭৬–১৭১৪) – কিয়েভে সক্রিয় রাশিয়ান স্থপতি।

স্টেপান কোভনির (১৬৯৫–১৭৮৬) – কিয়েভ পেচেরস্ক লাভরার স্থাপত্যকর্মের জন্য খ্যাত ইউক্রেনীয় স্থপতি।

ইভান গ্রিগোরোভিচ-বারস্কি (১৭১৩–১৭৯১) – কিয়েভের ইউক্রেনীয় স্থপতি।

আন্দ্রে কোভাসভ (প্রায় ১৭২০–প্রায় ১৭৭০) – রাশিয়ান স্থপতি যিনি কোজেলেটস, বাতুরিন এবং হ্লুখিভ শহরে কাজ করেছেন।

গটফ্রিড হফম্যান (সক্রিয় ১৭৭০–১৭৭৫) – সাইলেসিয়ান স্থপতি; লভিভ, বুচাচ ও পোচাইভে কাজ করেছেন।

প্রভাব

১৭ ও ১৮ শতকে ইউক্রেনীয় বারোক স্থাপত্যের কিছু বৈশিষ্ট্য মস্কোর নারিশকিন বারোক আন্দোলনে প্রভাব ফেলেছিল। আধুনিক যুগে, ইউক্রেনের কিছু গির্জা—যেমন কিয়েভের ট্রোয়েশচিনা ক্যাথেড্রাল—এই শৈলীতে নির্মিত হলেও, তা ইউক্রেনীয় বারোকের সাধারণ রূপের প্রতিনিধিত্ব করে না।

এছাড়া, ইউক্রেনীয় বারোকের স্থাপত্য উপাদানগুলো পরবর্তীতে ইউক্রেনীয়-কানাডিয়ান সম্প্রদায়ের দ্বারা গ্রহণ করা হয়। তারা কানাডায় নিজেদের গির্জা নির্মাণের সময় এই শৈলীর উপাদানগুলিকে রূপান্তরিত করে কাঠের গির্জা স্থাপত্যে অভিযোজিত করেন, যা এখন কানাডিয়ান-ইউক্রেনীয় গির্জাগুলিতে লক্ষ করা যায়।

ইউক্রেনীয় বারোক শিল্প

ইউক্রেনীয় শিল্পে বারোক শৈলী ১৬০০ সাল থেকে ১৮ শতকের শেষ পর্যন্ত প্রাধান্য বিস্তার করে। ১৬ শতক থেকেই ইউক্রেনীয় ধর্মীয় শিল্পীরা বাইজেন্টাইন শিল্পের অনেক উপাদান পরিত্যাগ করে একটি নতুন, আরও সরল এবং লোকজ প্রভাবযুক্ত শৈলী গ্রহণ করেন। এই শৈলীতে তৈরি আইকনগুলোতে উজ্জ্বল রঙ, সমৃদ্ধ অলঙ্করণ এবং আনন্দময় আবহ লক্ষ করা যায়।

১৬৯৯ সালের পাইরিয়াটিনের একটি বারোক আইকনে যীশুর ক্রুশবিদ্ধকরণ এবং লুবনি কর্নেল লিওন্টি সুইচকারের প্রতিকৃতি এর একটি উল্লেখযোগ্য উদাহরণ। ইউক্রেনীয় বারোক শিল্প শুধু দেশের অভ্যন্তরেই নয়, বরং বাইরের অঞ্চলের আইকন চিত্রশিল্পীদের মধ্যেও প্রভাব বিস্তার করেছিল। সমসাময়িক বিবরণ, যেমন আলেপ্পোর পল-এর রচনায়ও এই প্রভাবের উল্লেখ পাওয়া যায়।

এই শৈলীর অন্যতম উৎকৃষ্ট নিদর্শন হচ্ছে কিয়েভ পেচেরস্ক লাভ্রার পবিত্র ট্রিনিটি গির্জার অভ্যন্তরের চিত্রকর্ম। এছাড়া ইউক্রেনীয় বারোক যুগে খোদাই কৌশলেরও দ্রুত উন্নয়ন ঘটে, যেখানে প্রতীক, রূপক, হেরাল্ডিক চিহ্ন এবং জাঁকজমকপূর্ণ অলংকরণের জটিল ব্যবস্থার ব্যবহার দেখা যায়।

ইউক্রেনের বারোক সাহিত্য

১৭শ ও ১৮শ শতাব্দীতে ইউক্রেনে বারোক সাহিত্যের বিকাশ ঘটে, যা প্রধানত ধর্মীয় ও আধ্যাত্মিক বিষয় দ্বারা প্রভাবিত ছিল। এ সময়ের অধিকাংশ লেখকই ছিলেন ধর্মযাজক। দিমিত্রো চাইজেভস্কির মতে, প্রথম ইউক্রেনীয় লেখক যিনি তাঁর রচনায় বারোক শৈলীর উপাদান ব্যবহার করেছিলেন, তিনি ছিলেন ইভান ভিশেনস্কি। এছাড়া গ্যালিসিয়ান-ভোলহিনিয়ান ক্রনিকলের কিছু অংশেও বারোক নান্দনিকতার উপস্থিতি লক্ষ্য করা যায়।

বারোক সাহিত্যের বিকাশে গুরুত্বপূর্ণ ভূমিকা রাখে ১৬১৫ সালে কিয়েভ ব্রাদারহুড স্কুল (পরে কিয়েভ-মোহিলা একাডেমি) প্রতিষ্ঠা এবং ১৬২০ সালে পূর্ব অর্থোডক্স শ্রেণিবিন্যাস পুনরুদ্ধার। এই সময়ে অর্থোডক্স ধর্মযাজক ও কিয়েভ একাডেমির অধ্যাপকরা ছিলেন ইউক্রেনীয় বারোক সংস্কৃতির মূল ধারক। ১৮শ শতকের শেষ অবধি ইউক্রেনীয় উচ্চ বিদ্যালয়গুলোতে বারোক কবিতা পাঠ্য হিসেবে অন্তর্ভুক্ত ছিল, ফলে এই ধারায় বেশ কয়েকজন বিশিষ্ট লেখক তৈরি হয়।

ইউক্রেনের বারোক সাহিত্যের অধিকাংশ রচনা চার্চ স্লাভোনিক ভাষায় হলেও এতে সমসাময়িক ইউক্রেনীয় ভাষা ছাড়াও পোলিশ ও রাশিয়ান ভাষার উপাদানও অন্তর্ভুক্ত ছিল।. এই সাহিত্যধারা রাশিয়ান ধর্মনিরপেক্ষ সাহিত্যের ভিত্তি গঠনে গুরুত্বপূর্ণ ভূমিকা রেখেছিল।

ইউক্রেনের উল্লেখযোগ্য বারোক লেখক

ইউক্রেনের বারোক সাহিত্যিক পরিবেশে অনেক গুরুত্বপূর্ণ লেখক ও চিন্তাবিদ জন্মগ্রহণ করেছিলেন, যাঁরা ধর্ম, দর্শন, নাট্য ও শিক্ষা ক্ষেত্রে অসামান্য অবদান রাখেন। নিচে তাঁদের মধ্যে উল্লেখযোগ্যদের নাম ও পরিচিতি দেওয়া হলো:

পামভো বেরিন্ডা (মৃত্যু: ১৬৩২) – অভিধানপ্রণেতা এবং ইউক্রেনীয় নাটকের অন্যতম পথিকৃৎ।

মেলেটিয়াস স্মোট্রিটস্কি (১৫৭৭–১৬৩৩) – প্রথম ইউক্রেনীয় লেখক যিনি বারোক ঐতিহ্য পুরোপুরি গ্রহণ করেন।

পেট্রো মহিলা (১৫৯৬–১৬৪৭) – কিয়েভের মেট্রোপলিটন, শিক্ষাক্ষেত্রে অগ্রগামী।

জ্যাকুব গাওয়াতোভিচ (১৫৯৮–১৬৭৯) – পোলিশ-ইউক্রেনীয় লেখক, শিক্ষক এবং ক্যাথলিক পুরোহিত।

কিরিলো স্ট্যাভ্রোভেটস্কি-ট্রাঙ্কুইলিয়ন (মৃত্যু: ১৬৪৬) – গ্রীক ক্যাথলিক ও অর্থোডক্স আর্কিম্যান্ড্রাইট।

অ্যাথানাসিয়াস কালনোফয়স্কি (fl. ১৬৩৮–১৬৪৬) – কিয়েভ পেচেরস্ক লাভরার সন্ন্যাসী ও পোলিশ ভাষার লেখক।

লাজার বারানোভিচ (১৬২০–১৬৯৩) – অর্থোডক্স আর্চবিশপ ও লেখক।

জোয়ানিসিয়াস গালিয়াটোভস্কি (প্রায় ১৬২০–১৬৮৮) – কিয়েভ একাডেমির রেক্টর ও আর্কিম্যান্ড্রাইট।

আন্তোনি রাদিভিলোভস্কি (প্রায় ১৬২০–১৬৮৮) – অর্থোডক্স হেগুমেন ও ধর্মপ্রচারক।

ড্যানিলো টুপ্টালো (১৬৫১–১৭০৯) – অর্থোডক্স বিশপ ও সাধু।

স্টেফান ইয়াভোরস্কি (১৬৫৮–১৭২২) – পরম পবিত্র ধর্মসভার প্রধান ও অর্থোডক্স বিশপ।

গ্যাব্রিয়েল (বুঝিনস্কি) (১৬৮০–১৭৩১) – দার্শনিক, অনুবাদক ও বিশপ।

ফিওফান প্রোকোপোভিচ (১৬৮১–১৭৩৬) – কিয়েভ একাডেমির রেক্টর ও বিশিষ্ট ধর্মতাত্ত্বিক।

ম্যানুয়েল কোজাচিনস্কি (১৬৯৯–১৭৫৫) – নাট্যকার ও শিক্ষাবিদ।

সাইমন (টডোরস্কি) (১৭০০–১৭৫৪) – বিশপ ও ধর্মতত্ত্ববিদ।

মাইট্রোফান ডোভালেভস্কি (fl. ১৭৩২–১৭৩৭) – নাট্যকার ও সাহিত্য সমালোচক।

জর্জ (কোনিস্কি) (১৭১৭–১৭৯৫) – বিশপ, লেখক ও নাট্যকার।

পাইসিয়াস ভেলিচকোভস্কি (১৭২২–১৭৯৪) – বিশিষ্ট অর্থোডক্স সন্ন্যাসী।

হ্রাইহোরি স্কোভোরোদা (১৭২২–১৭৯৪) – দার্শনিক ও কবি, যিনি চিত্র ও দর্শন মিলিয়ে তাঁর চিন্তা প্রকাশ করতেন।

ইউরি শেরবাটস্কি (১৭২৫–১৭৫৪) – কিয়েভ একাডেমির অধ্যাপক ও সন্ন্যাসী।

এই লেখকদের রচনাগুলো ইউক্রেনের ধর্ম, শিক্ষা ও সাহিত্যের ইতিহাসে গভীর প্রভাব ফেলেছে।

গ্রাফিক ডিজাইন এবং হস্তাক্ষর লিপি

১৬ থেকে ১৮ শতকে ইউক্রেনের কসাক হেটমানেট অঞ্চলে বারোক প্রভাবিত সিরিলিক হস্তাক্ষর লিপি ব্যবহৃত হত, যা নথিপত্র, ধর্মীয় দলিল ও সাহিত্যিক কাজগুলোতে দেখা যেত। এই লেখনশৈলী ছিল জটিল অলংকরণ এবং স্টাইলিস্টিক উপাদান দ্বারা পূর্ণ, যা বারোক শৈলীর ভিজ্যুয়াল বৈশিষ্ট্য প্রকাশ করত।

ইউক্রেনীয় বারোক সঙ্গীত

ইউক্রেনীয় বারোক সঙ্গীতের একটি গুরুত্বপূর্ণ পরিবর্তন ঘটে, যেখানে Znamenny chant-এর পরিবর্তে আংশিক গানের (part song) ব্যবহার শুরু হয়, যা বহু কণ্ঠে পরিবেশিত হত। সঙ্গীত তাত্ত্বিক ও সুরকার মাইকোলা ডাইলেটস্কি ছিলেন কিয়েভের একজন বিশিষ্ট ব্যক্তিত্ব, যিনি ইউক্রেনীয় বারোক সঙ্গীতের বিকাশে গুরুত্বপূর্ণ ভূমিকা পালন করেন। অন্যান্য সুরকারদের মধ্যে সাইমন পেকালিটস্কি, ইভান ডোমারাটস্কি এবং হারমান লেভিটস্কি উল্লেখযোগ্য। কিয়েভ মোহিলা একাডেমি সঙ্গীত শিক্ষার কেন্দ্রে গুরুত্বপূর্ণ ভূমিকা পালন করেছিল, এবং এখানকার ছাত্ররা ভার্টেপ ও ক্যান্ট গান ধারাগুলির বিকাশ ও প্রসারে সহায়তা করেছিলেন।

গ্যালারি

ইউক্রেনীয় বারোক স্থাপত্য

ইউক্রেনীয় বারোক শিল্প

তথ্যসূত্র 

ইউক্রেনের বারোক স্থাপত্য
বারোক স্থাপত্য শৈলী
কসাক হেটম্যানেট
সময়কাল বা শৈলী অনুসারে ইউক্রেনের স্থাপত্য
ইউক্রেনীয় বারোক স্থাপত্য